
Upute za prijavitelje


Datum objave javnog poziva: 01. veljače 2022. godine
Rok za dostavu prijava: 02. ožujka 2022. godine

1.
JAVNI POZIV ZA PRIJAVU PROJEKATA IZ PODRUČJA sPORTA ZA GRAD ŽUPANJA U 2022. GODINU
1.1
CILJEVI JAVNOG POZIVA I PRIORITETI ZA DODJELU SREDSTAVA 
Opći cilj ovog natječaja je dostava projekata iz područja sporta za Grada Županja kojima će povećati kvalitetu života djece, mladeži te svih građana kroz provođenje sportskih programa treninga i natjecanja u sportskim klubovima grada, kroz programe sportske rekreacije građana, i na taj način omogućiti zdraviji život kroz razvoj sportskih aktivnosti Grada Županja.

Specifični cilj ovog Poziva za dostavu projektnih prijedloga je unaprijediti mogućnosti i kvalitetu provođenja sportskih aktivnosti djece, mladeži i svih građana Grada Županja, te na taj način ostvarivati ujedno politiku promicanja sporta na području Grada.

1.2
PLANIRANI IZNOSI I UKUPNA VRIJEDNOST JAVNOG POZIVA

(1) Za financiranje projekata u okviru ovog Javnog poziva raspoloživ je iznos od 1.210.000,00 kuna.
      Očekivani broj projekata: 15.

(2) Najmanji iznos traženih sredstava za financiranje projekta je 1.000,00 kn, a najveći 450.000,00 kn.
 (3) Način plaćanja: 
Projekti za koje su odobrena financijska sredstva do 20.000,00 kuna i koji se ne provode dulje od 12 mjeseci - isplaćuje se predujam u iznosu 50% iznosa navedenog u ugovoru, u roku od 30 dana od dana potpisivanja ugovora,  a razliku do iznosa ukupnih prihvatljivih troškova do kraja 2022. godine, ovisno o raspoloživosti proračunskih sredstava, odnosno dinamici punjenja proračuna,  – a sve na temelju zahtjeva za isplatu.

Projekti za koje su odobrena financijska sredstva preko 20.000,00 kuna i koji se ne provode dulje od 12 mjeseci – mjesečno 1/12 iznosa navedenog u ugovoru do kraja 2022. godine, ovisno o raspoloživosti proračunskih sredstava, odnosno dinamici punjenja proračuna – a sve na temelju zahtjeva za isplatu.

(4) Projekti se mogu financirati do 100% iznosa ukupnih prihvatljivih troškova projekta. Za projekte koji budu financirani u manjem postotku prijavitelj projekta dužan je osigurati sufinanciranje iz ostalih izvora.
(5) Udrugama je moguće za provedbu projekata isplatiti akontaciju za razdoblje od tri mjeseca prema iznosima koji su im dodijeljeni u prošloj godini, s time da je kasnije u ugovoru koji će se temeljem provedenog javnog poziva zaključiti između Sportske zajdnice Grada Županje i udruge korisnika potrebno navesti i iznos isplaćene akontacije te su tako prihvatljivi i troškovi nastali prije raspisivanja javnog poziva i potpisa ugovora.

Međutim, nitko ne može prejudicirati da će projekat biti prihvaćen, pa tako postoji mogućnost da će se dodijeljena akontaciju morati vratiti u proračun Sportske zajednice Grada Županje u slučaju neprihvaćanja prijedloga projekata.

  2.
FORMALNI UVJETI JAVNOG POZIVA
2.1.
Prihvatljivi prijavitelji: tko može podnijeti prijavu?

Pravo podnošenja prijave programa imaju sportski klubovi i udruge, odnosno sve pravne osobe koje temeljem Zakona o sportu mogu obavljati sportsku djelatnost uz uvjet da imaju sjedište na području Grada Županje i punopravne su članice Sportske zajednice Grada Županje.
Prijavitelji moraju zadovoljavati sve uvjete propisane Statutom Zajednice, važećim zakonima RH koji se odnose na udruge, a trebaju priložiti dokumente propisane u članku V. i VI. ovog Javnog poziva, odnosno iz točke 6. ovih uputa.
2.2. Pravo prijave na Poziv nemaju:

1. Ogranci, podružnice i slični ustrojbeni oblici udruga koji nisu registrirani sukladno Zakonu o udrugama kao pravne osobe,
2. Udruge koje nisu upisane u registar sportskih djelatnosti kod nadležnog ureda i nisu punopravni članovi Sportske zajednice Grada Županje
3. Udruge koje nisu upisane u Registar neprofitnih organizacija, 

4. Udruge koje su nenamjenski trošile prethodno dodijeljena sredstva iz javnih izvora (nemaju pravo prijave sljedeće dvije godine, računajući od godine u kojoj su provodile projekt), 

5. Udruge koje su u stečaju, 

6. Udruge koje nisu ispunile obveze vezane uz plaćanje doprinosa, poreza ili drugih davanja prema državnom proračunu i Proračunu Grada Županja i  

7. Udruge čiji je jedan od osnivača politička stranka. 

2.3. Prijavitelj može prijaviti i ugovoriti najviše jedan projekta u okviru ovog Poziva. Ista udruga može biti partner drugoj udruzi na projektu unutar ovog Poziva.

2.4
Prihvatljivi partneri na projektu

2.4.1. Partneri moraju zadovoljiti sve potrebne uvjete prihvatljivosti koje vrijede za prijavitelja navedeni pod točkom 2.1. Poziva.

2.4.2. Prijavitelj i partner uređuju svoj odnos obostranim potpisivanjem partnerske izjave (B 4) koju popunjenu  s potpisom i pečatom odgovorne osobe prilažu uz projekat.


Svoje odnose s partnerom korisnik financiranja nakon potpisivanja ugovora može urediti Sporazumom o partnerstvu u provedbi projekta.

2.4.3. Prijavitelj je odgovoran za provedbu projekta, namjensko trošenje sredstava i redovito izvještavanje.

2.5.
Prihvatljive aktivnosti koje će se financirati putem Poziva
2.5.1. Planirano trajanje projekta je do 12 mjeseci.

2.5.2. Mjesto provedbe je Grad Županja, a pojedine aktivnosti moguće je provoditi u Republici Hrvatskoj i izvan područja Republike Hrvatske.

2.5.3. Prihvatljive projektne aktivnosti su sve one usmjerene ka:

1. Trening i natjecanje sportskih klubova i udruga

      - poticanje i promicanje sporta,

- provođenje sportskih aktivnosti djece, mladeži i studenata,

- djelovanje sportskih udruga

- sportska priprema, domaća i međunarodna natjecanja te opća i posebna zdravstvena 

  zaštita sportaša,

- zapošljavanje osoba za obavljanje stručnih poslova u sportu,

- sportsko-rekreacijske aktivnosti građana,

- sportske aktivnosti osoba s teškoćama u razvoju i osoba s invaliditetom,

-  održavanje i korištenje sportskih objekata nužnih za provedbu projekata klubova i 

   udruga

-  provođenje i financiranje znanstvenih i razvojnih projekata elaborata i studija u  funkciji 

   razvoja sporta.

Popis projektnih aktivnosti nije konačan, već samo ilustrativan te će se odgovarajuće aktivnosti koje doprinose ostvarenju općih i specifičnih ciljeva javnog poziva, a koje nisu spomenute gore, također uzeti u obzir za financiranje.

Pri provedbi projektnih aktivnosti prijavitelj mora osigurati poštovanje načela jednakih mogućnosti, ravnopravnosti spolova i nediskriminacije te razvijati aktivnosti u skladu s potrebama u zajednici.
2.6
Prihvatljivi troškovi koji će se financirati ovim Pozivom

Sredstvima ovog Poziva mogu se financirati samo stvarni i prihvatljivi troškovi, nastali provođenjem projekta u vremenskom razdoblju naznačenom u ovim Uputama. Prilikom procjene projekta, ocjenjivat će se potreba naznačenih troškova u odnosu na predviđene aktivnosti, kao i realnost visine navedenih troškova.

2.6.1. Prihvatljivim troškovima za financiranje ovim Pozivom podrazumijevaju se troškovi koji su neposredno vezani uz provedbu pojedinih aktivnosti unutar predloženog projekta (pri čemu treba posebno naznačiti vrstu i cijenu svake usluge) kao što su: 

· izdaci za troškove plaća i naknada voditeljima projekta, izvoditeljima iz udruge ili vanjskim suradnicima koji sudjeluju u provedbi projekta (ugovor o autorskom djelu i honorar, ugovor o djelu, ugovor o djelu redovitog studenta, ugovor o radu) pri čemu treba navesti ime i prezime osobe koja će biti angažirana, njezine stručne kompetencije, broj mjeseci i mjesečni bruto iznos naknade,
· troškovi tiskanja, medijskog oglašavanja i promidžbe, uz obvezu poštovanja uvjeta vidljivosti i navođenja Sportske zajednice Grada Županje kao pokrovitelja,

· troškovi prijevoza na natjecanja (pri čemu je potrebno specificirati broj osoba, odredište, učestalost putovanja te vrstu javnog prijevoza),

· troškovi smještaja i prehrane (pri čemu je potrebno specificirati broj osoba, vrstu smještaja i broj noćenja)
· troškovi izrade, kupnje ili iznajmljivanja opreme i materijala (novih ili rabljenih)  namijenjenih  isključivo za projekt, te troškovi usluga,

· troškovi potrošne robe,

· organizacija obrazovnih aktivnosti,

· materijal za aktivnosti,

· troškovi koji proistječu iz zahtjeva ugovora uključujući, troškove financijskih usluga (informiranje, vrednovanje konkretno povezano s projektom, revizija, umnožavanje, osiguranje…) i

· ostali troškovi koji su izravno vezani za provedbu aktivnosti projekta.

2.6.2. Osim izravnih, Korisniku sredstava se može odobriti i pokrivanje dijela neizravnih troškova kao što su: energija, voda, uredski materijal, sitan inventar, telefon, pošta i drugi indirektni troškovi koji nisu povezani s provedbom projekta, u maksimalnom iznosu do 25% ukupnog odobrenog iznosa financiranja iz proračuna Sportske zajednice Grada Županje.
2.6.3. Neprihvatljivim troškovima projekta smatraju se:

· dugovi i stavke za pokrivanje gubitaka ili dugova,

· dospjele kamate,

· stavke koje se već financiraju iz javnih izvora,

· kupovina zemljišta ili građevina, osim kada je to nužno za izravno provođenje projekta, kada se vlasništvo mora prenijeti na udrugu i/ili partnere najkasnije po završetku projekta,

· gubitci na tečajnim razlikama,

· zajmovi trećim stranama,

· drugi troškovi koji nisu u neposrednoj povezanosti sa sadržajem i ciljevima projekta.

3.
KAKO SE PRIJAVITI?

Prijava se smatra potpunom ukoliko sadrži sve prijavne obrasce i obvezne priloge kako je zahtijevano u Pozivu na dostavu projektnih prijedloga:

1. obrazac opisa projekta B1,

2. obrazac proračuna projekta B2,
3. obrazac izjave o nepostojanju dvostrukog financiranja (B3),

4. obrazac izjave o partnerstvu (B 4) (primjenjivo ako udruga ima partnera ili partnere),
GORE NAVEDENI OBRASCI (1-4) OBVEZNO SE DOSTAVLJAJU U ROKU U KOJEM JE RASPISAN JAVNI POZIV.

DOLJE NAVEDENE OBRASCE (5-8) UDRUGE ĆE DONIJETI TEK NAKON ŠTO SE DONESE ODLUKA DA JE PROJEKAT PRIHVAĆEN, A PRIJE POTPISIVANJA UGOVORA.

5. potvrdu Ministarstva financija/Porezne uprave o stanju javnog dugovanja za prijavitelja i partnere iz koje je vidljivo da organizacija nema duga, u slučaju postojanja javnog duga, on mora biti podmiren prije samog potpisivanja Ugovora. Potvrda mora biti izdana nakon donošenja Odluke o dodjeli sredstava a prije potpisivanja Ugovora,
6. uvjerenje općinskog suda ili njegove stalne službe, ne starije od šest mjeseci, da se protiv osobe ovlaštene za zastupanje i voditelja projekta ne vodi kazneni postupak. Isto je potrebno dostaviti nakon donošenja Odluke o dodjeli sredstava a prije potpisivanja Ugovora da bi se izbjeglo nepotrebno plaćanje administrativne pristojbe  ukoliko projekt ne bude prihvaćen,
7. presliku izvatka iz Registra sportskih djelatnosti, koji nije stariji od tri mjeseca od dana objave Javnog poziva,
8. prije potpisivanja ugovora Korisnik je dužan dostaviti bjanko zadužnicu (ako je vrijednost projekta iznad 50.000,00 kn) do najvećeg iznosa koji premašuje visinu vrijednosti odobrenih sredstava Sportske zajednice Grada Županje kao jamstvo za uredno izvršenje ugovornih obveza. Bjanko zadužnica mora biti ovjerena kod javnog bilježnika i upisana u registar zadužnica.

3.1
Sadržaj Opisnog obrasca ( B1)
Opisni obrazac projekta dio je obvezne dokumentacije, a sadrži podatke o prijavitelju, partnerima te sadržaju projekta koji se predlaže za financiranje.

Obrasci u kojima nedostaju podaci ,vezani uz sadržaj projekta neće biti primljeni u razmatranje.

Obrazac je potrebno ispuniti na računalu. Rukom  ispisani obrasci neće biti primljeni u razmatranje. 

Ukoliko opisni obrazac sadrži gore navedene nedostatke, prijava će se smatrati nevažećom. 

Obrasci u kojima nedostaju neki sitniji podaci koji nisu vezani uz sadržaj projekta, davatelj financijski sredstava pozvat će prijavitelja da u primjerenom roku dopuni nedostatak. Ukoliko isto učini, takva prijava će se smatrati važećom.
3.2
Sadržaj obrasca Proračuna (B2)
Obrazac proračuna dio je obvezne dokumentacije, a sadrži podatke o svim izravnim i neizravnim troškovima projekta koji se traže od Sportske zajednice Grada Županje.
Prijava,u kojoj nedostaje obrazac proračuna neće se razmatrati, kao ni prijava u kojoj obrazac proračuna nije u potpunosti ispunjen.

Obrazac je potrebno ispuniti na računalu. Rukom ispisani obrasci neće biti primljeni u razmatranje. 

Obrasci u kojima nedostaju neki sitniji podaci koji nisu vezani uz sadržaj projekta, davatelj financijski sredstava pozvat će prijavitelja da u primjerenom roku dopuni nedostatak. Ukoliko isto učini, takva prijava će se smatrati važećom.
Uz ova dva popunjena obrasca, udruga prilaže i IZJAVU O NEPOSTOJANJU DVOSTRUKOG FINANCIRANJA (B3).

UKOLIKO u provođenju projekta udruga IMA PARTNERA DOSTAVLJA I IZJAVU O PARTNERSTVU (B4).

3.3
Gdje poslati prijavu? 

Obvezne obrasce potrebno je poslati u papirnatom obliku (jedan izvornik). Prijava u papirnatom obliku sadržava obvezne obrasce vlastoručno potpisane od strane osobe ovlaštene za zastupanje i ovjerene službenim pečatom organizacije.

Izvornik prijave se šalje preporučeno poštom, putem dostavljača ili osobno predati u pisarnicu Grada Županja, J.J.Strossmayera 1, 32270 Županja soba br. 12.
Prijave se šalju na sljedeću adresu:

SPORTSKA ZAJEDNICA GRADA ŽUPANJE
J.J.STROSSMAYERA 1,  32270 ŽUPANJA
ZA JAVNI POZIV ZA PRIJAVU PROJEKATA IZ PODRUČJA SPORTA ZA GRAD ŽUPANJA U 2022. GODINI 
 NE OTVARATI 
3.4
Rok za podnošenje prijave

Rok za prijavu na Poziv je 30 dana od dana objave Poziva. Prijava je dostavljena u roku ako je na prijamnom štambilju razvidno da je zaprimljena u pošti od datuma početka do datuma isteka trajanja Poziva.
Sve prijave poslane izvan roka neće biti primljene u razmatranje.

3.5
Kome se obratiti ukoliko imate pitanja? 

Sva pitanja vezana uz ovaj Javni poziv mogu se postaviti isključivo pisanim putem, slanjem upita na adresu Sportska zajednica Grad Županje, J.J.Strossmayera 1, Županja ili ektroničkim putem na: snjezana.antunovic@zupanja.hr  i to najkasnije 10 dana prije isteka Poziva.

Odgovori na pojedine upite poslat će se u najkraćem mogućem roku izravno na  adrese onih koji su pitanja postavili.
U svrhu osiguranja ravnopravnosti svih potencijalnih prijavitelja, davatelj sredstava ne može davati prethodna mišljenja prijaviteljima o prihvatljivosti prijavitelja, partnera, aktivnosti ili troškova navedenih u prijavi.
4.
PROCJENA PRIJAVA I DONOŠENJE ODLUKE O DODJELI SREDSTAVA
Sve pristigle i zaprimljene prijave proći će kroz sljedeću proceduru:

(A) PREGLED PRIJAVA U ODNOSU NA PROPISANE UVJETE POZIVA

Izvršni odbor Sportske zajednice Grada Županje imenuje posebno tijelo za provjeru propisanih uvjeta javnog poziva (dalje: Povjerenstvo za provjeru formalnih uvjeta natječaja).

U postupku provjere ispunjavanja formalnih uvjeta javnog poziva provjerava se:

· je li prijava dostavljena na pravi javni poziv i u zadanome roku,

· je li zatraženi iznos sredstava unutar financijskih pragova postavljenih u javnom pozivu,

· jesu li dostavljeni, potpisani i ovjereni svi obvezni obrasci,

· je li lokacija provedbe projekta prihvatljiva,

· jesu li predložene aktivnosti prihvatljive,

· jesu li prijavitelj i partner prihvatljivi sukladno uputama za prijavitelje javnog poziva te,

· jesu li ispunjeni drugi formalni uvjeti javnog poziva.

Nakon provjere svih pristiglih i zaprimljenih prijava prema propisanim uvjetima javnog poziva, Povjerenstvo za provjeru formalnih uvjeta javnog poziva donosi odluku (zapisnik sa sjednice) koje se prijave upućuju na procjenu kvalitete, a koje se odbijaju radi ne ispunjavanja propisanih uvjeta.
Nadležno upravno tijelo Sportske zajednice Grada Županje pisanim će putem obavijestiti sve prijavitelje koji nisu zadovoljili propisane uvjete o razlozima odbijanja njihove prijave.

Udruge koje su dobile obavijest da njihova prijava ne ispunjava propisane uvjete ovog Poziva, mogu u roku od osam dana izjaviti prigovor na odluku Povjerenstva, dok o prigovoru raspravlja i svoje mišljenje daje povjerenstvo koje imenuje Izvršni odbor posebnom odlukom. 
(B) PROCJENA PRIJAVA KOJE SU ZADOVOLJILE PROPISANE UVJETE POZIVA

Izvršni odbor Sportske zajednice Grada Županje imenuje posebno tijelo za procjenu prijava (dalje: Povjerenstvo za ocjenjivanje projekata) koje se sastoji od 3 člana. 
Na temelju kriterija Sportske zajednica Grada Županje, povjerenstvo će vršiti odabir i utvrđivati prednost ponuđenih prijedloga programa koji će se uputiti Izvršnom odboru na raspravu i usvajanje.

5. 
OBAVIJEST O DONESENOJ ODLUCI O DODJELI FINANCIJSKIH SREDSTAVA

Svi prijavitelji, čije su prijave prihvaćene za financiranje, bit će pismeno obaviješteni, a Odluka o dodjeli sredstava projektima u okviru javnog poziva objavit će se na web stranici Grada Županja.
Zajednica će, u roku od 8 dana od donošenja odluke o dodjeli financijskih sredstava obavijestiti udruge čiji projekti nisu prihvaćeni za financiranje o razlozima ne financiranja njihova projekta. 
Udruga koja je nezadovoljna odlukom o dodjeli financijskim sredstava može podnijeti pisani prigovor povjerenstvu u roku od 8 dana od dana dostave obavijesti o rezultatima prijave na Javni Poziv.
5.1 Indikativni kalendar postupka Poziva

	Faze javnog poziva
	Datum

	Objava javnog poziva
	01.02.2022.

	Rok za slanje prijava
	02.03.2022.

	Rok za slanje pitanja vezanih uz javni poziv
	21.02.2022.

	Rok za upućivanje odgovora na pitanja vezana uz javni poziv
	25.02.2022.

	Rok za provjeru propisanih uvjeta javnog poziva
	15.03.2022.

	Rok za procjenu prijava koje su zadovoljile propisane uvjete javnog poziva
	15.04.2022.

	Rok za objavu odluke o dodjeli financijskih sredstava i slanje obavijesti prijaviteljima
	22.04.2022.

	Rok za ugovaranje
	20.05.2022.


Davatelj financijskih sredstava ima mogućnost ažuriranja ovog indikativnog kalendara. Obavijest o tome, kao i ažurirana tablica, objavit će se na web stranici: www.zupanja.hr .

6. SKLAPANJE UGOVORA (B 10)
Ugovor se sastoji od posebnog dijela ugovora kojim se određuju specifičnosti svakog 
ugovora kao što su: ugovorne strane, naziv projekta, iznos financiranja, rokovi provedbe, opisno i financijsko izvještavanje, izmjene i dopune ugovora i sl.,  te općih uvjeta  koje davatelj financijskih sredstava ugovara jednako za sve korisnike u okviru jednog javnog poziva (članci 37.-54. Uredbe).
Prije samog potpisivanja Ugovora potrebno je dostaviti Uvjerenje Općinskog suda ili njegove Stalne službe da se protiv osobe ovlaštene za zastupanje i voditelja projekta ne vodi kazneni postupak.

Također prije samog potpisivanja Ugovora potrebno je dostaviti Potvrdu Ministarstva financija/Porezne uprave o stanju javnog dugovanja za prijavitelja i partnere iz koje je vidljivo da organizacija nema duga, u slučaju postojanja javnog duga, on mora biti podmiren prije samog potpisivanja Ugovora.
Potrebno je dostaviti i presliku izvatka iz Registra sportskih djelatosti, koji nije stariji od tri mjeseca od dana objave Javnog poziva.
Ako je vrijednost projekta iznad 50.000,00 kn Korisnik je dužan prije potpisivanja Ugovora dostaviti i bjanko zadužnicu do najvećeg iznosa koji premašuje visinu vrijednosti odobrenih sredstva Sportske zajednice Grada Županje kao jamstvo za uredno izvršenje ugovornih obveza. Bjanko zadužnica mora biti ovjerena kod javnog bilježnika i upisana u registar zadužnica.

7. OBRASCI ZA IZVJEŠTAVANJE (podnose se nakon provedbe projekta)
Obrazac opisnog izvještaja provedbe projekta (C 2) treba sadržavati puni opis provođenja 

projekta za obuhvaćeno razdoblje.

Obrazac financijskog izvještaja (C 3) obuhvaća popis svih izravnih i neizravnih troškova 

koji su nastali tijekom i u svrhu provedbe projekta.
Uz financijski izvještaj korisnik financiranja dostavlja preslike odgovarajuće dokumentacije kojima se pravdaju troškovi projekta i opis svih odstupanja u odnosu na prijedlog koji je odobren, a koji ne može biti veći od 15% predviđenih ugovorom za svako relevantno poglavlje prihvatljivih troškova.
Korisnik podnosi izvještaje o provedbi projekta u roku od 30 dana nakon završetka projekta a najkasnije do 28.02.2023. godine.

8. POPIS POTREBNE DOKUMENTACIJE
1. Popunjen, potpisan i ovjeren obrazac opisa projekta (B1)

2. Popunjen, potpisan i ovjeren obrazac proračuna projekta (B2)

3. Popunjena, potpisana i ovjerena Izjava o nepostojanju dvostrukog financiranja (B3)

4. Popunjena, potpisana i ovjerena Izjava o partnerstvu , ako postoji partner u projektu(B4)

5. Potvrda porezne uprave o stanju javnog duga (dostaviti nakon donošenja Odluke a prije potpisivanja Ugovora)

6. Uvjerenje o nekažnjavanju za osobu ovlaštenju za zastupanje i voditelja projekta (dostaviti nakon donošenja Odluke a prije potpisivanja Ugovora)

7. Presika izvatka iz Registra sportskih djelatnosti, koja nije starija od tri mjeseca od dana objave Natječaja
8. Bjanko zadužnica za projekte iznad 50.000,00 kn (dostaviti nakon donošenja Odluke a prije potpisivanja Ugovora).

